貫道惠其所作屏料理爲大軸題之以詩
作者：吳則禮
朝代：宋

paragraphs: 李成既死作者誰，元豐以來惟郭熙。
江郎遽出繼二老，自有三昧非毛錐。
江郎挽弓要射虎，心醉覇陵石飲羽。
論交一世越與秦，白眼終甘守環堵。
君不見昔者崑崙方壺圖，筆墨妙好絕代無。
十日五日歲月徂，豈如江郎咄嗟雲出岫，石上松老楓樹枯。